b'\n_START_ARTICLE_\nMaria Tolppanen\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTolppanen valmistui nuorisoty\xc3\xb6ntekij\xc3\xa4ksi ja nuorisosihteeriksi vuonna 1973 ja sosionomiksi vuonna 1974. H\xc3\xa4n ty\xc3\xb6skenteli nuorisosihteerin\xc3\xa4 Sieviss\xc3\xa4 1973\xe2\x80\x931974, ohjaajana Lapin Nuorison Liitossa 1974\xe2\x80\x931975 ja lastentarhanopettajana Rovaniemell\xc3\xa4 1976._NEWLINE_Vuonna 1980 Tolppanen valmistui toimittajaksi Yleisradion ammattiopistosta. H\xc3\xa4n ty\xc3\xb6skenteli Ylen Rovaniemen toimituksessa 1977\xe2\x80\x931983 ja Vaasan toimituksessa 1986\xe2\x80\x932011. Vuodet 1983\xe2\x80\x931986 Tolppanen oli toimittajana Pohjolan Ty\xc3\xb6 -lehdess\xc3\xa4. Vuosina 1991\xe2\x80\x932011 h\xc3\xa4n oli oman yrityksens\xc3\xa4, Lappia Media Oy:n, toimitusjohtaja ja toimittaja._NEWLINE_Tolppanen kuului aiemmin SDP:hen, mutta erosi puolueesta 1990-luvulla ty\xc3\xb6skennelless\xc3\xa4\xc3\xa4n toimittajana. H\xc3\xa4net valittiin eduskuntaan perussuomalaisten ehdokkaana ensimm\xc3\xa4isen kerran vuoden 2011 vaaleissa 2\xc2\xa0855 \xc3\xa4\xc3\xa4nell\xc3\xa4. Kunnallisvaaleissa 2012 Tolppanen valittiin Vaasan kaupunginvaltuustoon. Vuoden 2015 eduskuntavaaleissa h\xc3\xa4net valittiin toiselle kansanedustajakaudelle. H\xc3\xa4n on ollut eduskunnassa muun muassa valtiovarainvaliokunnan puheenjohtaja (2015\xe2\x80\x93) ja ty\xc3\xb6el\xc3\xa4m\xc3\xa4- ja tasa-arvovaliokunnan j\xc3\xa4sen (2011\xe2\x80\x932015). Vuodesta 2011 h\xc3\xa4n on ollut my\xc3\xb6s Yleisradion hallintoneuvoston j\xc3\xa4sen._NEWLINE_Tolppanen oli naimisissa toimittaja Juhani Tolppasen kanssa 1975\xe2\x80\x932000 t\xc3\xa4m\xc3\xa4n kuolemaan saakka. H\xc3\xa4nell\xc3\xa4 on kolme lasta._NEWLINE_Huhtikuussa 2016 Blogaaja.fi -sivusto sulki Tolppasen blogin v\xc3\xa4itt\xc3\xa4en sen lietsovan vihaa ihmisryhmi\xc3\xa4 kohtaan. _NEWLINE_Kes\xc3\xa4kuussa 2016 Tolppanen siirtyi perussuomalaisista SDP:hen, ja siirtymisen yhteydess\xc3\xa4 h\xc3\xa4n ilmoitti sitoutuvansa sosiaalidemokraattisen puolueen arvoihin ja puolueen rasisminvastaiseen julistukseen. Aiemmin Tolppasen maahanmuuttoa koskevat lausunnot olivat her\xc3\xa4tt\xc3\xa4neet keskustelua. Tolppanen ei l\xc3\xa4htenyt ehdolle 2019 eduskuntavaaleissa.'